62011TJ0388_RES
Дело T‑388/11
Deutsche Post AG
срещу
Европейска комисия
Решение на Общия съд (първи разширен състав) от 10 април 2019 година
„Държавни помощи — Пощенски сектор — Финансиране на допълнителни разходи за заплати и за социално осигуряване на част от персонала на Deutsche Post посредством субсидии и приходи, придобити от възнаграждението за услуги с регулирани цени — Решение за разширяване на официалната процедура по разследване — Решение, с което се установява съществуването на нови помощи в края на фазата на предварителна проверка — Жалба за отмяна — Обжалваем акт — Правен интерес — Допустимост — Последици от отмяната на окончателното решение — Задължение за мотивиране“
Жалба за отмяна — Актове, подлежащи на обжалване — Актове, които произвеждат задължително правно действие — Решение на Комисията за започване на официална процедура по разследване на текуща държавна мярка, придружено от временното квалифициране като нова помощ — Включване
(член 108, параграфи 2 и 3 ДФЕС и член 263 ДФЕС)
(вж. т. 41—46)
Жалба за отмяна — Условия за допустимост — Правен интерес — Служебно разглеждане от съда
(член 263 ДФЕС)
(вж. т. 47)
Жалба за отмяна — Физически или юридически лица — Правен интерес — Жалба срещу решение на Комисията за разширяване на официалната процедура по разследване относно държавна мярка — Отмяна от съда на Съюза на решения за откриване и приключване на предходни официални процедури по разследване — Риск да трябва да се възстановят твърдените от Комисията помощи — Запазване на правния интерес
(член 108, параграф 3 ДФЕС и член 263, четвърта алинея ДФЕС)
(вж. т. 48—50, 54, 58—62)
Жалба за отмяна — Отменително съдебно решение — Последици — Задължение за приемане на мерки за изпълнение — Обхват — Приемане на нов акт въз основа на предходните подготвителни актове — Допустимост
(член 266 ДФЕС)
(вж. т. 53)
Жалба за отмяна — Отменително съдебно решение — Последици — Задължение за приемане на мерки за изпълнение — Обхват — Съобразяване както с мотивите на съдебното решение, така и с правото на Съюза — Обратно действие на отмяната — Задължение да не се заменя отмененият акт със засегнат от същия порок акт
(член 266 ДФЕС)
(вж. т. 55—57)
Жалба за отмяна — Основания — Липса или непълнота на мотивите — Основание, отделно от това, което се отнася до законосъобразността по същество
(член 263 ДФЕС и член 296, параграф 2 ДФЕС)
(вж. т. 65)
Помощи, предоставяни от държавите — Решение на Комисията за започване на официална процедура по разследване на държавна мярка, придружено от временното квалифициране като нова помощ — Задължение за мотивиране — Обхват
(член 107, параграф 1 ДФЕС, член 108, параграф 2 ДФЕС и член 296, параграф 2 ДФЕС; член 41, параграф 2, буква в) от Хартата на основните права на Европейския съюз; член 4, параграфи 2 и 4 от Регламент 2015/1589 на Съвета)
(вж. т. 67—73, 79—84 и 88)
Резюме
С решение Deutsche Post/Комисия (T‑388/11, EU:T:2019:237), постановено на 10 април 2019 г. от разширен състав от петима съдии, Общият съд отменя поради немотивираност решение на Европейската комисия, с което официалната процедура по разследване, отнасяща се до държавните помощи, отпуснати на Deutsche Post като компенсация за задълженията му за универсална услуга, е разширена, така че да обхване субсидиите, които германските власти изплащат за покриване на разходите за пенсиите на държавните служители.
Настоящото решение се вписва в поредица от решения на Комисията относно някои мерки в полза на Deutsche Post и от последвалите отменящи ги решения на Общия съд и на Съда. По силата на задълженията си съгласно член 266 ДФЕС Комисията е била длъжна да предприеме необходимите мерки за изпълнение на тези придобили сила на пресъдено нещо съдебни решения.
В този контекст Общият съд най-напред преценява, че Комисията все още разполага с възможността да възобнови процедурата от етапа на приемане на обжалваното решение и че следователно Deutsche Post остава изложен на произтичащия от това решение риск да трябва да възстанови твърдените от Комисията помощи. Освен това Deutsche Post продължава да има интерес от отмяната на обжалваното решение и от изчезването му от правния мир, доколкото в случай на отмяна Комисията ще бъде принудена — ако реши с цел предприемане на мерки за изпълнение на отменителните решения да приеме ново решение за възобновяване на официалната процедура по разследване — да се увери, че това ново решение няма да страда от същите пороци като всички решения преди него. Също така, предвид изключителната процесуална сложност, свързана с наличието на няколко административни и съдебни решения по отношение на едни и същи помощни мерки, Deutsche Post се намира в положение на значителна правна несигурност, която може да се разсее единствено с разглеждането по същество на настоящото дело и с евентуалната отмяна на обжалваното решение — което засилва интереса на жалбоподателя от обжалването на това решение.
Предвид особения процесуален контекст на делото, а именно преплитането на няколко започнати от Комисията официални процедури по разследване, Общият съд приема, че към момента на приемане на обжалваното решение Комисията е имала конкретно задължение за мотивиране по смисъла на член 296, параграф 2 ДФЕС.
Общият съд уточнява, че задължението за мотивиране, що се отнася до това налице ли е избирателно икономическо предимство за Deutsche Post, на основание член 107, параграф 1 ДФЕС, важи за Комисията още при приемането на решението за откриване на официалната процедура по разследване, а не само за целите на решението, с което приключва такава процедура.